เจ้าหนี้คลองจั่น ไฟเขียวแผนฟื้นฟูฯ
โดย...ชีวารัตน์ กิจนภาธนพงศ์
22 ธ.ค. 2558

โดย...ชีวารัตน์ กิจนภาธนพงศ์
การประชุมเจ้าหนี้สหกรณ์เครดิตยูเนี่ยนคลองจั่น เพื่อพิจารณาแผนฟื้นฟูกิจการ เมื่อวันที่ 21 ธ.ค. จัดโดยกรมบังคับคดี ใช้เวลานานถึง 11 ชั่วโมง ก่อนเจ้าหนี้จะมีมติผ่านแผนฟื้นฟูกิจการ โดยมีเจ้าหนี้ที่ขอรับการชำระหนี้รวม 18,827 ราย คิดเป็นภาระหนี้รวม 17,555.94 ล้านบาท ขณะที่การประชุมครั้งนี้มีเจ้าหนี้เข้าร่วมประชุม 5,043 ราย คิดเป็นยอดหนี้รวม 16,618 หมื่นล้านบาท  
ประกิต พิลังกาสา ประธานคณะทำแผนฟื้นฟูกิจการสหกรณ์เครดิตยูเนี่ยนคลองจั่น เปิดเผยว่า ที่ประชุมมีมติเห็นชอบแผนฟื้นฟูกิจการฯ โดยเป็นการลงมติของเจ้าหนี้ที่มียอดหนี้รวม 13,534 ล้านบาท หรือ 83.57% ของยอดหนี้ที่เข้าร่วมประชุม ขณะที่มีเจ้าหนี้ที่ไม่เห็นชอบแผน คิดเป็นยอดหนี้ 2,685 ล้านบาท หรือ 16.43% โดยศาลล้มละลายกลางจะนัดพิจารณาวันที่ 21 ม.ค. 2559 
พร้อมกันนี้ ที่ประชุมมีมติแต่งตั้งคณะกรรมการเจ้าหนี้ 7 คน คือ สมบัติ ทวีผลจรูญ บรรเจิด พฤฒิกิตติ ประมูล ศรีชนะ ทอง วิริยะจารุ สวัสดิ์ แสงบางปลา พล.ต.อ.นิพจน์ วีระสุนทร และศิริรัตน์ เฑียรบุญเลิศรัตน์
สำหรับสาระสำคัญของแผนฟื้นฟูกิจการฯ จะแบ่งเจ้าหนี้ออกเป็น 12 กลุ่ม โดยกลุ่มที่ 1 คือ สหกรณ์ออมทรัพย์จุฬาลงกรณ์มหาวิทยาลัย เป็นเจ้าหนี้ที่มีหลักประกัน ยอดหนี้ 1,431 ล้านบาท ตามแผนจะขอลดดอกเบี้ยจ่ายจาก 5.5% เหลือ 3% แบ่งจ่ายชำระหนี้ตามสัญญา 13 ปี เจ้าหนี้กลุ่ม 2 คือ ชุมนุมสหกรณ์เครดิตยูเนี่ยนแห่งประเทศไทย เป็นเจ้าหนี้ที่มีหลักประกัน ยอดหนี้ 34 ล้านบาท แบ่งชำระปีละ 2 ครั้ง รวม 5 ปี โดยไม่จ่ายดอกเบี้ย
สำหรับเจ้าหนี้กลุ่มที่ 3-11 มีลูกหนี้รวม 5,534 ราย ยอดหนี้รวม 15,963 ล้านบาท ทุกรายจะได้รับชำระหนี้ 100 % ระยะเวลา 26 ปี เริ่มจ่ายปี 2559 โดยช่วงปีที่ 1-8 จะทยอยจ่ายหนี้คืน 7-8% และเจ้าหนี้กลุ่ม 12 ที่เป็นเจ้าหนี้ไม่เกิน 1 หมื่นบาท มีจำนวน 1.32 หมื่นราย คิดเป็นมูลหนี้รวมประมาณ 19.45 ล้านบาท จะจ่ายหนี้คืนทั้งหมด 100% ภายในกลางปี 2559 
ด้านทุนเรือนหุ้นนั้น ตาม พ.ร.บ.ล้มละลาย หุ้นถือว่าเป็นส่วนของทุนจึงไม่มีการชำระหนี้ แต่ในแผนฟื้นฟูกิจการฯนี้กำหนดให้หุ้นอยู่ในการคุ้มครองสิทธิ จึงจะได้รับปันผล และสามารถถอนคืนได้เมื่อผลประกอบการมีกำไร และมีการหักการขาดทุนสะสมครบถ้วนแล้ว โดยจะจ่ายปันผลไม่เกิน 2% สำหรับหุ้นเดิม และจ่ายไม่เกิน 3% สำหรับหุ้นใหม่
สำหรับแผนเงินทุนในการฟื้นฟูฯ แบ่งเป็น 3 ส่วน คือ 1.เงินจากการดำเนินธุรกิจปกติ ทุนเริ่มต้น 2,097 ล้านบาท 2.เงินที่ได้จากการติดตามฟ้องคดีไม่น้อยกว่า 4,800 ล้านบาท ภายใน 8 ปี และ 3.ภาครัฐสนับสนุน 1 หมื่นล้านบาทเป็นทุนหมุนเวียนทำธุรกิจ
อย่างไรก็ตาม ได้มีเจ้าหนี้แสดงความกังวลใจว่า รัฐบาลจะสนับสนุนเงิน 1 หมื่นล้านบาทจริงหรือไม่ ซึ่ง ประกิต กล่าวว่า ถ้ายังเป็นรัฐบาลชุดนี้จะทำให้แผนการจัดหาเงินสนับสนุนมีความต่อเนื่อง โดยกรมส่งเสริมสหกรณ์ ศึกษาพบว่า หากปล่อยให้สหกรณ์ฯ คลองจั่น ล้มละลาย จะส่งผลกระทบต่อสหกรณ์ออมทรัพย์เป็นพันราย และเกิดความเสียหายประมาณแสนล้านบาท โดยเจ้าหนี้จะได้รับเฉลี่ยทรัพย์คืนประมาณ 3.5% และต้องใช้เวลาในกระบวนการเฉลี่ยทรัพย์คืนอีกประมาณ 7-8 ปี